section_heading: Peći s gornjim izgaranjem
paragraph_text: Peći s gornjim izgaranjem iskorištavaju unutrašnji, šamotom obloženi prostor istodobno kao spremnik (bunker) za gorivo i kao prostor za izgaranje. Gorivo izgara na roštilju, a nastali dimni plinovi prolaze kroz cijeli sloj goriva. Za regulaciju toplinskog učina služi podesivi zasun s otvorima za dovod zraka za izgaranje. Često se željezne peći izvode s vanjskim zaštitnim plaštem da se spriječe visoke površinske temperature. Time se smanjuje odavanje topline zračenjem. Koks i antracit najpovoljnija su goriva za ove peći, no mogu se ložiti i briketima smeđeg ugljena. Prostor za gorivo i izgaranje mora biti dovoljno velik da može primiti ugljen za 10 do 14 sati grijanja. Prosječno je opterećenje ogrjevne površine 15 000 kJ/h∙m<sup>2</sup>, a stupanj iskoristivosti oko 65%.